Hoe en wat om te verseker
You are here: Home / Advice / Hoe en wat om te verseker
1 October 2017 - 12:45 pm
In die tye waarin ons leef, sou die ideaal wees om al ons aardse besittings volledig teen verliese en skade te dek, skryf Pieter Willem Moolman.
Dit is natuurlik moontlik, maar dit sou in 'n duur spulletjie ontaard as jy alles teen alle gebeurlikhede wou verseker.
Elkeen van ons kom dus by 'n punt waar ons moet besluit of dit finansiële sin maak om sekere items of gebeurlikhede te verseker. Ons persoonlikhede en houding met betrekking tot risiko's en sekuriteit speel gewoonlik die grootste rolle in dié besluit.
Finansiële vermoë speel ook natuurlik 'n rol, maar dan kan mens ook seker redeneer dat mense wat die premie kan bekostig, waarskynlik genoeg geld het om die artikel self te vervang.
Neem byvoorbeeld digitale toerusting soos kameras en selfone. 'n Paar jaar gelede het ons 'n arm en been daarvoor betaal, terwyl ons deesdae dieselfde of beter teen 'n fraksie van die prys kan kry.
Ons kan óf 'n klein maandelikse premie daarvoor betaal, of besluit om dit mooi op te pas en 'n nuwer model aan te skaf indien iets onvoorsiens sou gebeur. Dis vir baie van ons 'n maklike besluit.
Wat motors betref, het ons die keuse om elke maand ietwat meer te betaal en dan huur die versekeringsmaatskappy vir ons 'n motor vir 30 dae terwyl dit ná 'n ongeluk herstel word.
Hierdie opsie word dikwels opsy gevee met opmerkings soos dat ons eerder ons vrou se motor sal gebruik of ons pa se ou Volksie wat onder die afdak staan. Maar die dag wat ons die oproep oor die ongeluk-eis kry, moet die kinders skool toe vervoer word en die Volksie se battery is pap.
Vir die meeste mense is hierdie verskansing teen ongerief, en om op iemand anders se knoppie te moet druk, die koste werd.
Dan is daar juweliersware soos daai verloofring wat destyds 'n plaas se geld gekos het. Die maandelikse premie om dit teen all risiko's te verseker kan 'n hele paar rand beloop en sommige mense mag dalk verkies om eerder daai geld by 'n uittree-annuïteit te voeg.
Daar is dikwels misverstande oor "alle risiko"-items wat nie gespesifiseer is nie. Tipiese eise hieronder is vir 'n donkerbril wat op die strand of baadjie wat by die restaurant agtergebly het.
Eis as jy moet, maar wees versigtig vir gereelde klein eise wat op agterlosigheid dui. Jou eise-geskiedenis kan jou inhaal en jou premie beïnvloed.
Maak ook seker watter items nie onder alle risiko of huisinhoud gedek word nie. Ek dink byvoorbeeld aan skootrekenaars, GPS-toestelle, bergfietse en branderplanke wat gespesifiseer behoort te wees.
Klein items wat maklik en teen relatief lae koste vervang kan word, is dikwels duur om te verseker. Deur wakker en versigtig te wees, kan ons verliese voorkom en geld spaar.